چ وه‌ك لایه‌نی ماددی كه‌هێشتا ملیۆنان دۆلار قه‌رز له‌سه‌ر شانی عیراق ماوه‌و سالانه‌ ده‌بێ بیداته‌وه‌،له‌هه‌مانكاتدا هێشتا شوێنه‌واری سیاسه‌تی ئه‌و رژێمه‌ نه‌سڕاوه‌ته‌وه‌و رۆژانه‌ چه‌ندین كه‌س له‌كوچه‌و كۆلانه‌كانی شاره‌ عه‌ره‌ب نشینه‌كاندا له‌سه‌ر كۆنه‌ قینی به‌عس بوون، یان به‌فیتی ئه‌وان ده‌كوژرێن، هه‌زارانیان ئاواره‌ی ده‌وڵه‌تانی ئه‌وروپاو ولاتانی عه‌ره‌بی دراوسێ بوون، هێشتا ده‌ست و كلكیان له‌م ولاته‌دا یاری ده‌كات، سه‌دانیان خۆیان خزاندۆته‌ نێو داموده‌زگاكانی حكومه‌ته‌كه‌ی (مالكی)و ئه‌وانه‌ی پێش ئه‌ویشه‌وه‌، له‌ده‌یان كه‌ناڵی وه‌ك په‌رله‌مان و حكومه‌ته‌وه‌ دژایه‌تی هه‌موو هه‌نگاوێك ده‌كه‌ن كه‌عیراق به‌ره‌و دیموكراسی بوون ده‌بات، سیاسه‌تی شۆڤێنییانه‌ی ئه‌و حزبه‌ له‌ناخی زۆربه‌ی هه‌ره‌ زۆری عه‌ره‌بی عیراقدا گه‌رای داناوه‌و له‌هه‌ر حزب و به‌ره‌كه‌یدابن ناتوانن ده‌ستبه‌رداری عه‌قڵی به‌عسیانه‌یان بن.
سه‌یر له‌وه‌دایه‌ ماوه‌یه‌كی زۆره‌ فشارێكی زۆر ده‌كرێته‌ سه‌ر ئه‌و ده‌نگانه‌ی ناڕازین به‌گه‌ڕانه‌وه‌ی به‌عس بۆ نێو ژیانی ئاسایی ئه‌م ولاته‌و له‌گه‌ڵ ئه‌وه‌دانین هیچ چانسێكی نوێیان پێبدرێت بۆ خۆخزاندنه‌ نێو پرۆسه‌ی سیاسی، چونكه‌ دڵنیان له‌وه‌ی ئه‌سته‌مه‌ عه‌قڵیه‌ت و بیركردنه‌وه‌یان بگۆڕێت، ئه‌م بۆچوونه‌، ئێمه‌ی كورد له‌هه‌مووان زیاتر درك به‌ڕاستی و دروستی ده‌كه‌ین كه‌ده‌شێت به‌رده‌وام پشت به‌ڕاستییه‌ مێژووییه‌كان ببه‌ستین بۆ سه‌لماندنی قسه‌كانمان.
دوای ئه‌وه‌ی له‌8ی شوباتی 1963دا عه‌بدولسه‌لام عارف به‌هاوكاری به‌عسییه‌كان كۆتایی به‌ده‌سه‌لاتی (عه‌بدولكه‌ریم قاسم) هێناو پێكڕا ماوه‌یه‌ك ده‌سه‌لاتی عیراقیان به‌ڕێوه‌برد هێنده‌ی پێنه‌چوو (عارف) هه‌ستی به‌مه‌ترسی به‌عسییه‌كان كرد، له‌ڕاستیدا مانگی تشرینی یه‌كه‌می ساڵی 1963 بۆ به‌عسییه‌كان مانگێكی پڕ له‌گۆڕانكاریی و رووداو بوو، چ له‌نێو خۆی خۆیاندا، یان له‌گه‌ڵ نه‌یاره‌كانیاندا، سه‌ره‌تا له‌ڕێكه‌وتی 11/11/1963 سه‌ركردایه‌تی ئه‌و پارته‌ له‌عیراق كۆبوونه‌وه‌یه‌كی نائاسایی ئه‌نجامدا، له‌و كۆبوونه‌وه‌یه‌یاندا (ئه‌حمه‌د حه‌سه‌ن به‌كر) وه‌ك سكرتێری گشتیی ده‌ستنیشانكراو (عه‌لی ساڵح سه‌عدی)و هاوڕێكانی له‌پارته‌كه‌ ده‌ركران و ئاواره‌ی (مه‌درید)كران، (سه‌عدی) له‌ئه‌وروپاوه‌ به‌كرو به‌عسییه‌كان و عارفی به‌پیاوی به‌كرێگیراوی ئه‌مریكا له‌قه‌ڵه‌مدا، گوایه‌ به‌شه‌مه‌نده‌فه‌ری ئه‌مریكا هاتوونه‌ته‌ سه‌ر كورسی ده‌سه‌لاتی عیراق له‌ 14ی هه‌مان مانگدا (میشیل عه‌فله‌ق) دوای كۆبوونه‌وه‌یه‌كی به‌په‌له‌ سه‌ركردایه‌تی قوتری عیراقی هه‌ڵوه‌شانده‌وه‌و خۆی سه‌ركردایه‌تی قه‌ومی به‌عسی گرته‌ ئه‌ستۆ.
